*****

ΚΑΝΟΝΙΣΜΟΣ (ΕΟΚ) αριθ. 2397/84 ΤΗΣ ΕΠΙΤΡΟΠΗΣ

της 20ής Αυγούστου 1984

για την πέμπτη τροποποίηση του κανονισμού (ΕΟΚ) αριθ. 997/81 περί των λεπτομερειών εφαρμογής για τον χαρακτηρισμό και την παρουσίαση οίνων και γλευκών σταφυλής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 54 παράγραφος 5,

Εκτιμώντας:

ότι ο κανονισμός (ΕΟΚ) αριθ. 355/79 του Συμβουλίου της 5ης Φεβρουαρίου 1979 (3), όπως τροποποιήθηκε τελευταία από τον κανονισμό (ΕΟΚ) αριθ. 2056/84 (4), θέσπισε τους γενικούς κανόνες για τον καθορισμό και την παρουσίαση των οίνων και γλευκών σταφυλής·

ότι ο κανονισμός (ΕΟΚ) αριθ. 997/81 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 2337/84 (6), προβλέπει τις λεπτομέρειες εφαρμογής για τον χαρακτηρισμό των οίνων και των γλευκών σταφυλής· ότι η κτηθείσα πείρα κατά την εφαρμογή του, οδηγεί σε ορισμένο αριθμό τροποποιήσεων·

ότι υπάρχει σαφής κίνδυνος για απάτη ως προς τη χρήση του ανακαθαρισθέντος συμπυκνωμένου γλεύκους σταφυλής προς εμπλουτισμό ή γλύκανση των οίνων ή λοιπών ειδών διατροφής· ότι πρέπει ως εκ τούτου να προβλεφθεί ότι το εν λόγω προϊόν δύναται να τεθεί σε κυκλοφορία μόνο εφόσον είναι συσκευασμένο σε τυποποιημένους υποδοχείς, κατά τρόπο ώστε να διευκολύνεται ο έλεγχος, ή χύμα σε ορισμένες κατ' εξαίρεση περιπτώσεις που εξασφαλίζουν τον αποτελεσματικό έλεγχο της μεταφοράς και της χρησιμοποίησης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 997/81 προστίθεται το ακόλουθο άρθρο 18α:

«Άρθρο 18α

1. Κατ' εφαρμογή του άρθρου 22, του άρθρου 40 παράγραφος 2 και του άρθρου 41 παράγραφος 3 του κανονισμού (ΕΟΚ) αριθ. 355/79, το ανακαθαρισθέν συμπυκνωμένο γλεύκος σταφυλής μπορεί να τεθεί σε κυκλοφορία εντός της Κοινότητας μόνο σε υποδοχείς:

α) πραγματικής περιεκτικότητας 10, 25, 50, 100, 1 000, 2 000 ή 5 000 λίτρων,

β) οι οποίοι:

- είτε είναι εφοδιασμένοι με σύστημα πωματισμού εγκεκριμένο από την αρμόδια αρχή και κατασκευασμένο κατά τέτοιο τρόπο ώστε να μην υπάρχει δυνατότητα παραποίησης ή μόλυνσης,

- είτε, λόγω της φύσης τους, δεν είναι δυνατόν να χρησιμοποιηθούν εκ νέου μετά την χρησιμοποίηση του περιεχομένου ·

γ) φέρουν στην ετικέττα ή απευθείας επί του υποδοχέος στο ίδιο οπτικό πεδίο

- τις λέξεις «ανακαθαρισθέν συμπυκνωμένο γλεύκος σταφυλής» με χαρακτήρες ύψους τουλάχιστον 60 mm, σε υποδοχείς πραγματικής περιεκτικότητος 10, 25 και 50 λίτρων και τουλάχιστον 120 mm σε υποδοχείς πραγματικής περιεκτικότητος 100, 1 000, 2 000 και 5 000 λίτρων,

- την περιεκτικότητα σε ζάχαρη, σε γραμμάρια ζάχαρης ανά λίτρο και ανά χιλιόγραμμο,

- τις άλλες υποχρεωτικές ενδείξεις.

2. Κατά παρέκκλιση από την παράγραφο 1, το ανακαθαρισθέν συμπυκνωμένο γλεύκος σταφυλής μπορεί να τεθεί σε κυκλοφορία χύμα μέσα σε υποδοχείς πραγματικής περιεκτικότητας 5 000 λίτρων τουλάχιστον, εφοδιασμένους με σύστημα σφράγισης με μόλυβδο ή πωματισμού εγκεκριμένο από το κράτος μέλος, σε περίπτωση

α) μεταφοράς με προορισμό εγκατάσταση στην οποία το ανακαθαρισθέν συμπυκνωμένο γλεύκος σταφυλής

- θα χρησιμοποιηθεί για την κατεργασία των οίνων, ή

- θα συσκευαστεί σύμφωνα με την παράγραφο 1 ενόψει πωλήσεως,

β) μεταφοράς ανάμεσα σε δύο εγκαταστάσεις της ίδιας επιχείρησης παρασκευής ανακαθαρισθέντος συμπυκνωμένου γλεύκους σταφυλής,

Στην περίπτωση που αναφέρεται στο στοιχείο α), ο παραλήπτης της μεταφοράς ενημερώνει για την άφιξη του μέσου μεταφοράς πριν από την εκφόρτωσή του, την αρχή που ορίζεται από το κράτος μέλος όπου ευρίσκεται η εγκατάσταση.»

Άρθρο 2

Ο παρών κανονισμός αρχίζει να ισχύει την 1η Σεπτεμβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Αυγούστου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 115 της 1. 5. 1984, σ. 77.

(3) ΕΕ αριθ. L 54 της 5. 3. 1979, σ. 99.

(4) ΕΕ αριθ. L 191 της 19. 7. 1984, σ. 3.

(5) ΕΕ αριθ. L 106 της 16. 4. 1981, σ. 1.

(6) ΕΕ αριθ. L 215 της 11. 8. 1984, σ. 9.